Toerismesektor pleit vir heropening van grense - Solidariteit WêreldSolidariteit Wêreld
Tuis › Soldeer › Toerismesektor pleit vir heropening van grense
Volgens Engineering News het die toerismesektor sy gewig ingegooi by die pleidooi om beperkings dringend op te hef om die Suid-Afrikaanse ekonomie te red. Hierdie sektor was een van die eerste sektore wat tydens die noodtoestand deur die inperkingsregulasies geraak is, en dit is ook een van die sektore wat die swaarste daardeur getref is.
Wits se Skool vir Staatsbestuur het op 11 September in 'n verklaring gesê die inkrimping van die bruto binnelandse produk (BBP) in die tweede kwartaal is 'n aanduiding van die vernietigende impak van die inperkingsmaatreëls op die ekonomie.
Volgens die verklaring bevestig spesialiste op die vakgebied van aansteeklike siektes dat daar geen gesondheidsrede is waarom die toerismesektor gesluit moet bly nie aangesien daar in Suid-Afrika reeds infeksies in die gemeenskap is. Die risiko vir die algemene gemeenskap en die toeris moet dus bestuur word in 'n omgewing waar die siekte reeds voorkom.
Prof. Alex van den Heever wat die leerstoel vir Maatskaplike Sekerheidsteladministrasie en Bestuurstudie aan Wits se Skool vir Staatsbestuur beklee, sê daar is geen rede waarom die oopstelling van die toerismesektor 'n groter risiko inhou as enige ander sektor wat oopgestel is nie.
Business Leadership South Africa (BLSA) het intussen ook die siening onderskryf dat beperkings opgehef moet word, insluitend die aandklokreël wat vereis dat restaurante tussen 22:00 en 04:00 gesluit moet wees, die verbod op openbare byeenkomste en die algehele verbod op internasionale reise.
BLSA voeg egter by dat die gesondheids- en veiligheidsprotokolle wat vir Covid-19 ingestel is, steeds ten alle tye nagekom moet word.
"Die gesondheidsprotokolle, insluitende om fisieke afstand te handhaaf en maskers te dra, is goed ingeburger en moet die enigste vereiste wees om aktiwiteite te hervat wat steeds deur die inperkingsmaatreëls aan bande gelê word," sê BLSA in 'n verklaring wat kort na die aankondiging van die tweede kwartaal se BBP-syfers uitgereik is.
Prof. Van den Heever stem saam en sê die fokus moet nou wees om 'n oplossing te vind vir die wyse waarop Suid-Afrika daarin slaag om risiko om met die virus saam te leef, te bestuur, en hoe die land in verskillende kontekste die gevolge kan verminder van mense wat positief is.
Hy verduidelik dat ons nie bloot alles kan toemaak nie. Die belangrikste kwessie is om die superverspreiding van die virus te verhoed deur versigtig en oplettend te wees vir gevalle waar protokolle bygewerk moet word of waar die nakoming van protokolle 'n probleem is.